RAPPORT FRA KOMMISSIONEN TIL RÅDET OG EUROPA-PARLAMENTET

Årsberetning fra Kommissionen til Rådet og Europa-Parlamentet om EU's antidumping-, antisubsidie- og beskyttelsesforanstaltninger (2013)

Indledning

I denne beretning gøres der rede for Den Europæiske Unions antidumping-, antisubsidie- og beskyttelsesforanstaltninger i 2013.

Denne kortfattede beretning giver et overblik over de vigtigste begivenheder i 2013 og suppleres som i de tidligere år af et mere detaljeret arbejdsdokument fra Kommissionens tjenestegrene sammen med detaljerede bilag. Denne beretning har samme overordnede struktur og samme overskrifter som arbejdsdokumentet, så der nemt kan findes nærmere oplysninger.

Beretningen og hele arbejdsdokumentet er også tilgængelige for offentligheden på følgende websted: http://ec.europa.eu/trade/issues/respectrules/anti_dumping/legis/index_en.htm (engelsk).

1. Oversigt over lovgivningen

Antidumping-, antisubsidie- og beskyttelsesundersøgelser gennemføres på grundlag af Rådets grundforordninger. En oversigt over den eksisterende lovgivning findes i arbejdsdokumentet. De grundlæggende antidumping- og antisubsidietekster vil i det følgende blive benævnt "grundforordningen/grundforordningerne".

2. Grundlæggende begreber

Under punkt 2 i arbejdsdokumentet findes en oversigt over den terminologi og de procedurer, der anvendes i forbindelse med TDI-undersøgelser (TDI – Trade Defence Instruments (handelspolitiske beskyttelsesinstrumenter)).

3. Modernisering af de handelspolitiske beskyttelsesinstrumenter

Med vedtagelsen af et lovforslag, en meddelelse og Kommissionens udkast til retningslinjer om fire emner i april 2013 blev der gjort vigtige fremskridt i forhold til moderniseringsprojektet i 2013.

Arbejdet med at modernisere de handelspolitiske beskyttelsesinstrumenter (TDI'er) blev iværksat i oktober 2011. Da den globale handel har ændret sig betydeligt over de seneste ti år, og da EU's handelsbeskyttelsessystem stort set ikke har ændret sig siden afslutningen af Uruguay-runden for næsten 20 år siden, blev der konstateret et behov for at tilpasse TDI'erne til de nuværende behov.

Formålet med det igangværende moderniseringsprojekt er at forbedre EU's handelsbeskyttelsessystem til fordel for alle aktører. Der fokuseres navnlig på at finde praktiske løsninger på konkrete problemer, som EU-producenter, importører, forhandlere osv. oplever ved anvendelsen af instrumenterne. Målet er at gøre systemet og foranstaltningerne mere effektive uden herved at ændre systemets fundamentale balance og principper.

Efter at Kommissionen vedtog lovforslaget i april 2013, blev det fremsendt til Rådet og Europa-Parlamentet, og det følger den almindelige lovgivningsprocedure.

4. Landsdækkende markedsøkonomisk status

I antidumpingundersøgelser kan et land betragtes som en markedsøkonomi, dersom det opfylder de fem kriterier, der er udførligt beskrevet i arbejdsdokumentet, som er vedlagt denne beretning.

Seks lande har anmodet om landsdækkende markedsøkonomisk status: Kina, Vietnam, Armenien, Kasakhstan, Mongoliet og Hviderusland. I 2013 indgav Mongoliet og Vietnam yderligere oplysninger til understøttelse af deres anmodninger, hvilket gjorde det muligt for tjenestegrenene at fortsætte med at opdatere vurderingen af disse økonomier.

En ajourført vurderingsrapport blev delt med de vietnamesiske myndigheder i 2013. Rapporten var baseret på konklusionerne fra et arbejdsgruppemøde i november 2012 samt oplysninger, som blev modtaget efterfølgende, og den forelå i sin endelige form i maj 2013. Rapporten bekræftede en tidligere vurdering, ifølge hvilken det første kriterium var opfyldt, mens udviklingen på de fire andre områder, omend betydelig, ikke var tilstrækkelig til, at markedsøkonomisk status kunne tildeles. Yderligere ajourførte oplysninger blev indgivet af de vietnamesiske myndigheder tidligt i 2014.

Konsultationerne med de mongolske myndigheder fortsatte i 2013, hvilket gjorde det muligt for Kommissionens tjenestegrene at udfærdige en ajourført vurdering (hvori ét kriterium tildeltes), som blev delt med de mongolske myndigheder tidligt i 2014.

Med Kina fandt ingen konsultationer om markedsøkonomisk status sted i 2013. Kommissionen er fortsat indstillet på en videre drøftelse af de fremskridt, som Kina har gjort i retning af markedsøkonomisk status, og det er håbet, at de kinesiske myndigheder fortsat vil deltage i og levere de nødvendige oplysninger til Kommissionens analyse af den markedsøkonomiske status.

I 2010 fremsendtes spørgsmål om Kasakhstans og Armeniens fremskridt i retning af markedsøkonomisk status til de respektive myndigheder. Ved udgangen af 2013 havde endnu ingen af de to lande imidlertid indsendt nye oplysninger til Kommissionen. I første halvdel af 2014 indgav begge lande oplysninger for at muliggøre ajourførelsen af vurderingen af deres markedsøkonomiske status. Med Hviderusland har arbejdet med denne sag stået stille siden 2010 på grund af den politiske situation i landet.

5. Informations- og kommunikationsaktiviteter/bilaterale kontakter

5.1. Små og mellemstore virksomheder (SMV'er)

Deltagelsen i handelsbeskyttelsesundersøgelser kan stille SMV'er over for visse udfordringer på grund af deres størrelse, ressourcebegrænsninger og deres fragmentering. For at støtte SMV'er i håndteringen af den kompleksitet, der er forbundet med TDI-undersøgelser, blev en helpdesk for SMV'er oprettet. I 2013 modtog denne helpdesk mange anmodninger om oplysninger, som alle blev behandlet øjeblikkeligt. Disse spørgsmål knyttede sig til specifikke sager såvel som til mere overordnede handelsbeskyttelsesproblematikker, og de angik både de proceduremæssige og de indholdsmæssige aspekter af undersøgelserne. Hjemmesiden for de handelspolitiske beskyttelsesinstrumenter sætter samtidig særligt fokus på SMV'ers rolle i TDI-undersøgelser og tilbyder praktiske råd og vejledning.

5.2. Bilaterale kontakter/informationsaktiviteter – erhvervslivet og tredjelande

At forklare den lovgivning og praksis, der ligger til grund for EU's handelsbeskyttelsesaktiviteter, er en vigtig del af arbejdet i de tjenestegrene, der beskæftiger sig med de handelspolitiske beskyttelsesinstrumenter.

En række bilaterale kontakter havde til formål at drøfte forskellige emner, der knytter sig til handelsbeskyttelse, med en række tredjelande i 2013. Disse omfattede Kina, Korea, Marokko, Mexico, Filippinerne, Thailand, Vietnam og Malaysia.

.

Der blev afholdt adskillige møder med vigtige europæiske interessentorganisationer og virksomheder i 2013, herunder Business Europe og Eurocommerce. Det igangværende moderniseringsprojekt var et væsentligt punkt på dagsordenen på disse møder.

6. Høringskonsulent

Høringskonsulentens vigtigste rolle er at garantere interesserede parters ret til at forsvare sig og derved bidrage til at sikre, at reglerne anvendes på en objektiv og gennemsigtig måde i handelsprocedurer.

Visse grundlæggende regler om retten til forsvar er fastsat i EU's charter om grundlæggende rettigheder, mens mere specifikke regler for parter, der deltager i handelsprocedurer, findes i de grundforordninger, der omhandler de forskellige handelspolitiske beskyttelsesinstrumenter, såsom antidumping-, antisubsidie- og beskyttelsesforordningerne samt handelshindringsforordningen.

Siden februar 2012 har rollen og beføjelserne for Generaldirektorat for Handels høringskonsulent været fastsat i et formelt mandat ved en afgørelse truffet af formanden for Europa-Kommissionen om høringskonsulentens funktion og kompetenceområde i visse handelsprocedurer. Denne ligger til grund for Kommissionens tilsagn om at sikre, dels at handelsprocedurer forløber på ret vis og dels at højne høringskonsulentens uvildighed. Høringskonsulenten er af administrative hensyn knyttet til kommissæren med ansvar for handelspolitik. Han agerer dog uafhængigt i udførelsen af sine pligter, og han modtager ikke instrukser i arbejdet med sine opgaver.

I 2013 modtog høringskonsulenten 159 interventionsanmodninger, som vedrørte 30 TDI-procedurer. Der blev i alt afholdt 42 høringer med 188 interesserede parter, hvoraf en berørte tre interesserede parter med modstridende interesser, mens syv var flerpartshøringer, der berørte 151 interesserede parter med sammenfaldende interesser.

Interventionsanmodningerne blev fremsat af eksporterende producenter i tredjelande, af Unionens erhvervsgrene samt af brugere og importører eller deres foreninger eller sammenslutninger. Selv om interventionerne fokuserede på proceduremæssige rettigheder, påvirkede de, i visse tilfælde, også de væsentlige resultater af proceduren eller medvirkede til politikændringer.

De hovedområder, som høringskonsulenten blev konfronteret med i 2013, kan inddeles i tre kategorier: i) retten til oplysning, ii) retten til aktindsigt og iii) uenighed i forbindelse med afgørelser, resultater og konklusioner.

7. Overblik over antidumping-, antisubsidie- og beskyttelsesundersøgelser og -foranstaltninger

7.1. Generelt

Ved udgangen af 2013 var der i EU 86 antidumpingforanstaltninger og 12 antisubsidieforanstaltninger, som var gældende.

I 2013 blev 0,29 % af den samlede import til EU berørt af antidumping- eller antisubsidieforanstaltninger.

Nærmere oplysninger om de spørgsmål, der behandles i det følgende, er anført i arbejdsdokumentet, der er vedlagt denne beretning. Henvisninger til arbejdsdokumentets bilag er angivet ved siden af overskrifterne.

7.2. Nye undersøgelser (jf. bilag A-E og bilag N)

I 2013 blev der indledt 9 nye undersøgelser. I 6 tilfælde blev der indført midlertidig told. 15 sager blev afsluttet med indførelse af endelig told. 11 undersøgelser blev afsluttet uden indførelse af foranstaltninger.

7.3. Fornyede undersøgelser

De fornyede undersøgelser udgør fortsat en væsentlig del af arbejdet i de tjenestegrene, der beskæftiger sig med de handelspolitiske beskyttelsesinstrumenter. Tabel 2 i arbejdsdokumentet indeholder statistiske oplysninger for årene 2009-2013.

7.3.1. Udløbsundersøgelser (jf. bilag F)

Ifølge grundforordningernes artikel 11, stk. 2, og artikel 18 udløber foranstaltningerne efter fem år, medmindre det som led i en udløbsundersøgelse fastslås, at de bør bibeholdes i deres oprindelige form. I 2013 udløb 6 foranstaltninger automatisk efter deres gyldighedsperiode på fem år.

I 2013 blev der indledt 17 udløbsundersøgelser. Fem udløbsundersøgelser blev afsluttet med en bekræftelse af tolden, som blev forlænget med endnu en periode på fem år. Otte udløbsundersøgelser blev afsluttet med en ophævelse af foranstaltningerne.

7.3.2. Interimsundersøgelser (jf. bilag G)

Grundforordningernes artikel 11, stk. 3, og artikel 19 indeholder bestemmelser om en fornyet undersøgelse af foranstaltninger i løbet af deres gyldighedsperiode. Undersøgelserne kan begrænses, så de kun belyser dumping/subsidiering eller skade.

I 2013 blev der indledt i alt ti interimsundersøgelser. Tre interimsundersøgelser blev afsluttet med en bekræftelse eller ændring af tolden. Tre interimsundersøgelser blev afsluttet med en ophævelse af foranstaltningerne.

7.3.3. "Andre" interimsundersøgelser (jf. bilag H)

I 2013 blev der indledt fire "andre" undersøgelser, der ikke faldt ind under grundforordningernes artikel 11, stk. 3, eller artikel 19, og tre sådanne undersøgelser blev afsluttet i perioden.

7.3.4. Undersøgelser af nye eksportører (jf. bilag I)

Grundforordningernes artikel 11, stk. 4, og artikel 20 indeholder bestemmelser om henholdsvis fornyede undersøgelser af nye eksportører og "fremskyndede" fornyede undersøgelser med henblik på at fastsætte en individuel dumpingmargen eller en individuel udligningstold for nye eksportører i det pågældende eksportland, som ikke eksporterede den pågældende vare i undersøgelsesperioden. Sådanne eksportører skal påvise, at de reelt er nye eksportører, og at de rent faktisk er begyndt at eksportere varen til Unionen efter undersøgelsesperioden. For sådanne nye eksportører kan der fastsættes en individuel told, som normalt er lavere end den landsdækkende told.

I 2013 blev der indledt to undersøgelser af nye eksportører, og én sådan undersøgelse blev afsluttet.

7.3.5. Overvæltningsundersøgelser (jf. bilag J)

Hvis der er tilstrækkelige oplysninger, som viser, at eksportpriserne er faldet efter den oprindelige undersøgelsesperiode og inden eller efter indførelsen af foranstaltninger, eller at der ikke har været nogen ændringer eller kun utilstrækkelige ændringer i videresalgspriserne eller de efterfølgende salgspriser på den importerede vare i EU, kan der indledes en overvæltningsundersøgelse for at kontrollere, om foranstaltningen har haft virkning på ovennævnte priser. Der kan fastsættes nye dumpingmargener, og tolden kan forhøjes for at tage hensyn til sådanne lavere eksportpriser. Muligheden for overvæltningsundersøgelser er fastlagt i grundforordningernes artikel 12 og artikel 19, stk. 3.

I 2013 blev der hverken indledt eller afsluttet antiovervæltningsundersøgelser.

7.3.6. Omgåelsesundersøgelser (jf. bilag K)

Grundforordningernes artikel 13 og 23 indeholder bestemmelser om muligheden for, at undersøgelser kan genoptages, hvis der fremlægges bevis for omgåelse af foranstaltningerne.

I 2013 blev der indledt tre sådanne undersøgelser. 12 antiomgåelsesundersøgelser blev afsluttet med en udvidelse af foranstaltningerne, og tre blev afsluttet uden udvidelse af foranstaltningerne.

7.4. Beskyttelsesundersøgelser (jf. bilag L)

I 2013 var der ingen beskyttelsesundersøgelser.

8. Håndhævelse af antidumpingforanstaltninger/antisubsidie-foranstaltninger

8.1. Opfølgningsforanstaltninger

Opfølgningen af de gældende foranstaltninger fokuserede på fire hovedområder: 1) foregribelse af svig, 2) overvågning af handelsstrømme og markedsudvikling, 3) forbedring af effektiviteten ved hjælp af passende instrumenter og 4) reaktion på retsstridig praksis. Disse aktiviteter satte de tjenestegrene, der beskæftiger sig med de handelspolitiske beskyttelsesinstrumenter, i stand til proaktivt at samarbejde med medlemsstaterne og sikre en egentlig håndhævelse af handelsbeskyttelsesforanstaltninger i Den Europæiske Union.

8.2. Overvågning af tilsagn (jf. bilag M og Q)

Overvågning af tilsagn udgør en del af håndhævelsen, da tilsagn er en type antidumping- eller antisubsidieforanstaltning. De godtages af Kommissionen, hvis den finder det godtgjort, at de effektivt kan afhjælpe de skadelige virkninger af dumping eller subsidiering.

I begyndelsen af 2013 var der godtaget 15 gældende tilsagn. I 2013 fandt følgende ændringer sted på listen over tilsagn: To virksomheders tilsagn blev trukket tilbage, da det blev kendt, at overtrædelser havde fundet sted. I sagen om solpaneler blev tilsagn fra 121 virksomheder og virksomhedsgrupper godtaget. Således var der i alt 134 gældende tilsagn ved udgangen af 2013.

9. Tilbagebetaling

Ifølge grundforordningernes artikel 11, stk. 8, og artikel 21, stk. 1, kan importører anmode om tilbagebetaling af opkrævet told, hvis det påvises, at dumping- eller subsidiemargenen er blevet elimineret eller reduceret til et niveau, der er lavere end den gældende toldsats.

I 2013 blev der indgivet 28 nye anmodninger om tilbagebetaling. Ved udgangen af 2013 var der 13 igangværende undersøgelser, der omfattede 36 anmodninger. I 2013 blev der truffet 25 kommissionsafgørelser: I fem tilfælde blev der indrømmet fuld tilbagebetaling, i 18 blev der indrømmet delvis tilbagebetaling, og i to blev anmodningen om tilbagebetaling afvist. En anmodning blev trukket tilbage.

10. Retlig behandling: afgørelser truffet af Domstolen og Retten (jf. bilag S)

I 2013 afsagde Retten og Domstolen 28 domme i antidumping- eller antisubsidiesager. Fire af Domstolens domme faldt i appelsager mod domme afsagt af Retten.

Der blev indbragt 33 nye sager i 2013, 23 for Retten og 10 for Domstolen.

Bilag S til arbejdsdokumentet indeholder en liste over antidumping-/antisubsidiesager ved Retten og Domstolen, som endnu ikke var afsluttet ved udgangen af 2013.

11. Aktiviteter inden for rammerne af verdenshandelsorganisationen (WTO)

11.1. Tvistbilæggelse inden for antidumping-, antisubsidie- og beskyttelsessager

WTO har fastsat en stringent procedure for bilæggelse af tvister mellem WTO-medlemmer om anvendelsen af WTO-aftalerne.

I 2013 blev et WTO-panel oprettet efter Indonesiens anmodning om WTO-høringer dels vedrørende EU's antidumpingforanstaltninger rettet mod import af fedtalkoholer og dels vedrørende visse aspekter af den undersøgelse, hvorpå indførelsen af disse foranstaltninger hviler. Herudover anmodede Kina i 2013 om konsultationer med den Europæiske Union vedrørende overholdelsesprocedurer efter WTO-tvisten om EU's endelige antidumpingforanstaltninger vedrørende visse skruer, bolte, møtrikker og lignende varer af jern eller stål med oprindelse i Folkerepublikken Kina. I december 2013 anmodede Argentina om konsultationer med Den Europæiske Union vedrørende antidumpingforanstaltninger i forbindelse med biodiesel, og også i december 2013 anmodede Rusland om konsultationer med Den Europæiske Union vedrørende de metoder til justering af omkostninger, som EU har anvendt, ved beregningen af dumpingmargener i en række antidumpingundersøgelser og undersøgelser af, blandt andet, importvarer fra Rusland.

11.2. Andre WTO-aktiviteter

Mens der i 2013 intet arbejde var for forhandlingsgruppen vedrørende regler, mødtes den tekniske gruppe, en gruppe under forhandlingsgruppen, to gange i løbet af året. Gruppen drøftede en række emner vedrørende de praktiske aspekter af udførelsen af antidumpingundersøgelser.

Sideløbende med disse aktiviteter fortsatte Kommissionens tjenestegrene deres deltagelse i det normale arbejde i udvalgene for antidumping, subsidier, udligning og beskyttelse. Udvalgene mødtes to gange på ordinære møder for at gennemgå underretninger, herunder EU's nye og komplette subsidieanmeldelse for 2013. Desuden mødtes den uformelle tekniske gruppe om antidumping nogle gange i løbet af 2013.

12. Konklusion

Antallet af undersøgelser, som blev behandlet og afsluttet i 2013, var på niveau med gennemsnittet fra de foregående års aktiviteter - med enkelte indikatorer over gennemsnittet. Sammenlignet med det foregående år var 2013 præget af et skift mod flere fornyede undersøgelser frem for nye undersøgelser. Eftersom processen er baseret på klager, afspejler dette typen (fornyet undersøgelse eller ny sag) og antallet af velunderbyggede klager, som blev modtaget dette år. Som i tidligere år drejede aktiviteterne sig mestendels om antidumping og antisubsidie - der var ingen beskyttelsesforanstaltninger.

Projektet vedrørende modernisering af EU's handelsbeskyttelsesinstrumenter var blevet iværksat i efteråret 2011. Moderniseringspakken, som blev vedtaget af Kommissionen i april 2013, indeholdt en meddelelse fra Kommissionen, et lovgivningsforslag og et udkast til retningslinjer for visse aspekter af undersøgelserne. Den almindelige lovgivningsprocedure pågår i Europa-Parlamentet og Rådet.

TDI-tjenestegrenene fortsatte deres virke som informationsformidlere ved at arrangere møder rettet mod embedsfolk fra tredjelande og ved at pleje bilaterale kontakter med industrien.